
ROZSUDOK V MENE SLOVENSKEJ REPUBLIKY Okresný súd Liptovský Mikuláš sudkyňou Mgr. Magdalénou Andreánskou vo veci starostlivosti o maloletého A. B., nar. XX. X. XXXX, trvale bytom A. C. - B., t. č. v dočasnej osobnej starostlivosti navrhovateľov, zastúpeného kolíznym opatrovníkom Úradom práce, sociálnych vecí a rodiny Ružomberok, so sídlom Námestie Slobody 9, Ružomberok, IČO: 30 794 536, o návrhu manželov D. B., nar. X. X. XXXX a E. B., nar. XX. X. XXXX, obaja trvale bytom A. F. G. XXXX/X, F., za účasti poručníka maloletého Mestskej časti Bratislava – Petržalka, so sídlom Kutlíkova 17, Bratislava, v konaní o návrhu manželov na osvojenie, takto rozhodol: I. Maloletý A. B., nar. XX. X. XXXX, dieťa rodičov v rodnom liste neuvedených, sa stáva od právoplatnosti tohto rozsudku osvojencom navrhovateľov, osvojiteľov – manželov E. B., F. H., nar. XX. X. XXXX a D. B., nar. X. X. XXXX, obaja bytom I. A. F. G. XXXX/X, F., obidvaja štátni občania Slovenskej republiky. II. Osvojitelia budú zapísaní v rodnom liste maloletého v knihe narodení matričného úradu C. – B., vo zväzku XX, ročník XXXX, na strane XX, pod poradovým číslom XXX, namiesto rodičov osvojenca. III. Osvojenec bude mať priezvisko „Poliak“. IV. Žiaden z účastníkov nemá nárok na náhradu trov konania. odôvodnenie: 1. Navrhovatelia D. B. a E. B. podali dňa 1. 4. 2026 na súd Bratislava návrh na osvojenie maloletého A. B., nar. XX. X. XXXX. Vo svojom návrhu uviedli, že biologická matka dieťaťa požiadala pred pôrodom v nemocnici o anonymný pôrod. Maloletý bol umiestnený v CDR Bratislava na základe predbežného opatrenia OS BA II. Manželstvo uzavreli 7. 1. 2012 v Ružomberku. Svoj vzťah považujú za harmonický a stabilný. Sú občiansky bezúhonní a ich zdravotný stav je dobrý. Majú čistý register trestov, neboli riešení priestupkovou komisiou. Spĺňajú všetky zákonom stanovené podmienky pre náhradnú rodinnú starostlivosť a veľmi túžia poskytnúť A. šťastný domov. Na ÚPSVaR Bratislava, referát poradenskopsychologických služieb Bratislava II absolvovali prípravu žiadateľov o náhradnú starostlivosť s kladným výsledkom. Dňa 3. 8. 2022 boli zapísaní do zoznamu žiadateľov o náhradnú rodinnú starostlivosť na ÚPSVaR v Bratislave. Dňa 7. 5. 2025 ÚPSVaR v Bratislave vydal súhlas k nadviazaniu osobného vzťahu s maloletým dieťaťom umiestneným v CDR. Boli im poskytnuté dostupné dokumenty a fotografie maloletého. Po uvážení sa rozhodli, že majú záujem o interakcie s maloletým A.. Prvá interakcia prebehla dňa 9. 5. 2025 Ďalšie interakcie prebehli v dňoch 10. 5. 2025 dopoludnia a 10.05. popoludní. Počas interakcií si k A. vytvorili osobný vzťah a rozhodli sa, že si ho vezmú k sebe aby a lepšie spoznali. Dňa 13. 5. 2025 im bolo vydané odporúčanie k realizácii NRS. Od 11. 5. 2025 je A. nepretržite v našej celodennej starostlivosti. Od 11. 5. 2025 do 3. 9. 2025 bol A. v ich celodennej starostlivosti na tzv. návštevnom pobyte. Dňa 3. 9. 2025 nadobudlo vykonateľnosť' a právoplatnosť' súdne nariadenie
neodkladného opatrenia o predbežnom umiestnení maloletého do ich starostlivosti. Dňa 4. 2. 2026 Okresný súd Liptovský Mikuláš rozhodol o zverení maloletého A. B. do predosvojiteľskej starostlivosti na základe ich žiadosti. Súdne rozhodnutie nadobudlo vykonateľnosť a právoplatnosť dňa 6. 3. 2025. Od 11. 5. 2025 aktuálne ku dňu podania tohto návrhu, sa dieťa nachádza v ich rodine a vytvoril sa medzi nimi hlboký citový vzťah. A. ich vníma ako svojich rodičov, obracia sa na nich s dôverou a prirodzene vyhľadáva ich blízkosť, ochranu a podporu. Vnímajú ho ako vlastné dieťa a pristupujú k nemu s láskou, zodpovednosťou a starostlivosťou a rozhodli sa ho osvojiť. Majú všetky predpoklady, aby sme maloletému A. B. nar. XX. X. XXXX, poskytli potrebnú starostlivosť, citovú oporu a zabezpečili všetky podmienky pre jeho ďalší vývoj. V rodine sú vytvorené podmienky pre výchovu a opateru maloletého dieťaťa a bude o dieťa postarané po emociálnej aj materiálnej stránke. V spoločnom vlastníctve majú veľký 2 izbový byt v F., plánujú kúpu domu, poprípade väčšieho bytu. O dieťati im boli poskytnuté všetky dostupné informácie, týkajúce sa jeho zdravotného stavu, rodinnej a sociálnej anamnézy. Ošetrujúcou lekárkou maloletého je MUDr. J. J.. Po zvážení všetkých informácií o dieťati, ako aj na základe osobných stretnutí, následnej predosvojiteľskej starostlivosti, majú záujem prijať dieťa do osvojenia. Podľa vyjadrenia lekárov navrhovatelia sú spôsobilí po zdravotnej i psychickej stránke osvojiť si dieťa. A. je nimi milované dieťa. Od momentu, keď k nim prišiel, stal prirodzenou súčasťou ich každodenného života. Sú šťastní, že s ním prežívajú všetky bežné rodinné chvíle — starajú sa o jeho prirodzené potreby, trávia spolu voľný čas, chodievajú na prechádzky do prírody. A. má veľmi rada stará mama a on je pri nej spokojný. Príbuzní a priatelia si ho taktiež obľúbili a tešia sa s nimi. A. podporujú v jeho vývoji a vytvárajú mu bezpečné a lásky plné prostredie. Sú presvedčení, že osvojenie je v najlepšom záujme maloletého dieťaťa A. B.. Umožní mu vyrastať v stabilnej rodine, ktorá mu poskytne trvalé rodinné zázemie, lásku, bezpečie a podporu počas celého jeho života. 2. Súd vykonal dokazovanie, pričom zistil nasledovný skutkový stav. 3. V rodnom liste Matričného úradu C. – B. je vo zväzku č. XX, ročník XXXX, na strane XX, pod por. číslom XXX zapísaný A. B., narodený dňa XX. X. XXXX, rodičia neuvedení. 4. V sobášnom liste Matričného úradu F., zväzku XX, ročník XXXX, strany XX, pod por. č. 1 je zapísané manželstvo manželov D. B. a E. B., F. H. s dňom uzatvorenia 7. 1. 2012 v F.. 5. Z potvrdenia o podaní daňového priznania vyplýva, že daňový subjekt D. B. uviedol nasledovné údaje. Príjmy v roku 2023 vo výške 11.893 €, v roku 2024 vo výške 15.155 €, čiastkový základ dane v roku 2023 vo výške 10.093 €, v roku 2024 vo výške 8.255 €. Daň na úhradu v roku 2023 vo výške 775,83 €, v roku 2024 vo výške 391,28 €. 6. Úrad práce, sociálnych vecí a rodiny Bratislava, oddelenie sociálnoprávnej ochrany detí a sociálnej kurately dňa 9. 5. 2025 udelil súhlas k nadviazaniu osobného kontaktu s maloletým dieťaťom, meno neurčené, priezvisko neurčené, umiestnené v zariadení Nezisková organizácia PETO Bratislava manželom B., D. B. a E. B.. 7. Z potvrdenia o príjme navrhovateľky vyplýva, že dosiahla v období od januára 2025 do mája 2025 priemernú mesačnú čistú mzdu vo výške 577,77 € a v období od mája 2024 do decembra 2024 priemernú mesačnú čistú mzdu vo výške 586,75 €. 8. Z potvrdenia ošetrujúcich lekárov navrhovateľov vyplýva, že títo sú zdraví. 9. Z Registra trestov Generálnej prokuratúry SR vyplýva, že navrhovateľ nemá záznam v registri trestov, navrhovateľka nemá záznam v registri trestov. 10. Úrad práce, sociálnych vecí a rodiny Bratislava dňa 25. 9. 2024 zapísal manželov B. do zoznamu žiadateľov dňom 3. 8. 2022. 11. Mestský súd Bratislava II uznesením sp. zn. XXX/XXX/XXXX dňa 3. 9. 2025 rozhodol tak, že dočasne zveril maloletého A. B. do osobnej starostlivosti navrhovateľov D. B. a E. B.. 12. Mestský súd Bratislava II uznesením sp. zn. 40P/147/2025 dňa 13. 11. 2025 preniesol miestnu príslušnosť na Okresný súd Liptovský Mikuláš. 13. Mestský súd Bratislava II rozsudkom sp. zn. XXX/XX/XXXX dňa 3. 7. 2025 súd ustanovil maloletému A. B., nar. XX. X. XXXX poručníka, Mestskú časť Bratislava – Petržalka, so sídlom Kutlíkova 17. Rozsudok nadobudol právoplatnosť dňa 4. 7. 2025. 14. Mestský súd Bratislava II rozsudkom sp. zn. XXX/XX/XXXX zo dňa 3. 7. 2025 určil meno a priezvisko maloletého dieťaťa A. B.. Rozsudok nadobudol právoplatnosť dňa 4. 7. 2025. 15. Mestský súd Bratislava II rozsudkom sp. zn. XXX/XX/XXXX zo dňa 14. 8. 2025 vyslovil osvojiteľnosť maloletého A. B., nar. XX. X. XXXX. Rozsudok nadobudol právoplatnosť dňa 15. 8. 2025. 16. Úrad práce, sociálnych vecí a rodiny Ružomberok v správe zo dňa 15. 1. 2026 uviedol, že rodina žije v komfortne zariadenom dvojizbovom byte vo vlastníctve oboch manželov, ktorý udržiavaný na vysokej kultúrnej a hygienickej úrovni. Prostredie domácnosti pôsobí pokojne, bezpečne a harmonicky. Maloleté dieťa má v spálni vytvorený vlastný priestor s postieľkou, ktorý mu poskytuje pocit istoty,
bezpečia a domova. Manželia sa o dieťa starajú s veľkou dávkou empatie, trpezlivosti a lásky. Ich vzťah maloletému dieťaťu je hlboký, prirodzený a citovo silný. Dieťa je rodičmi vnímané ako plnohodnotný člen rodiny, okolo ktorého sa sústreďuje každodenný život domácnosti. Navrhovatelia mu venujú dostatok času, pozornosti a starostlivosti, reagujú citlivo na jeho potreby a vytvárajú stabilné a podnetné prostredie. Počas šetrenia bolo zreteľné, že maloleté dieťa v rodine prospieva. Je pokojné, spokojné, usmievavé a vykazuje zdravý psychomotorický vývin. Nebojí sa cudzej osoby, pôsobí vyrovnane je viditeľné, že vyrastá v prostredí plnom prijatia a istoty. V noci spáva veľmi dobre. Manželia preukazujú vysokú mieru zodpovednosti aj v oblasti zdravotnej starostlivosti. Pravidelne absolvujú všetky potrebné lekárske vyšetrenia, spolupracujú s pediatričkou A. J. a odbornými ambulanciami (neurológia, kardiológia) a dôsledne dbajú na zdravie dieťaťa. Počas ochorení mu zabezpečujú plnú starostlivosť. Navrhovateľka bola s dieťaťom hospitalizovaná s chrípkou druhý januárový týždeň 2026, ktorá zasiahla horné dýchacie cesty. Finančné zabezpečenie rodiny je stabilné a postačujúce. Navrhovateľ pracuje ako živnostník v stavebníctve a navrhovateľka je na materskej dovolenke. Príjem navrhovateľa je 1.200 € a príjem navrhovateľky je 570 €. Ich príjmy umožňujú bezproblémové pokrytie všetkých potrieb maloletého dieťaťa, vrátane stravy, zdravotnej starostlivosti, bývania a budúcich potrieb súvisiacich s jeho vývinom. Rodičia hospodária zodpovedne, myslia aj na budúcnosť a z pozorovania rodinnej dynamiky je zrejmé, že manželia tvoria súdržný, funkčný a harmonický pár, ktorý poskytuje dieťaťu pevné rodinné zázemie. Maloleté dieťa je obklopené láskou nielen zo strany manželov, ale aj širšieho rodinného okruhu, ktorý ho prijal s otvoreným náručím. Na základe všetkých zistených skutočností možno jednoznačne konštatovať, že manželia vytvorili maloletému dieťaťu plnohodnotný domov, v ktorom sa cíti milované, chránené prijaté. Ich starostlivosť je príkladná a vykazuje všetky predpoklady pre zdravý a šťastný vývin dieťaťa. 17. Súd nariadil pojednávanie na deň 12. 5. 2026. Pojednávania sa zúčastnili navrhovatelia a kolízny opatrovník. Poručník sa nezúčastnil, svoju neúčasť ospravedlnil podaním doručeným súdu dňa 22. 4. 2026, súčasne súhlasil s návrhom na osvojenie maloletého dieťaťa. 18. Navrhovatelia zotrvali na svojom návrhu. Navrhovateľka uviedla, že s A. žijú už jeden rok. Každým dňom ho ľúbia viac a viac. Nemá pocit, že by nebol ich. Aj on ich berie ako vlastných, majú medzi sebou silné puto. Tak isto aj širšia rodina. Snažia sa pre neho urobiť čo môžu. S manželom majú stabilné zázemie. Prežili si už dobré, aj náročné obdobia. Starostlivosť o malého A. zvládajú. Aj keď v súčasnej dobe je toto obdobie náročnejšie, nakoľko A. je veľmi malý, avšak ľúbia ho a on ľúbi ich a je milovaný. Navrhovateľ dodal, že od prvého momentu sa do A. zaľúbili. Už pri našej prvej návšteve v Bratislave vedeli, že si ho chcú zobrať na pobyt a následne do predadopčnej starostlivosti. Chcú ho za svojho a chcú aj naďalej rozvíjať jeho osobnosť. 19. Kolízny opatrovník navrhol návrhu vyhovieť, súčasne udelil súhlas namiesto rodičov k osvojeniu maloletého A. navrhovateľmi. 20. Podľa § 97 ods. 1 Zákona o rodine, osvojením vzniká medzi osvojiteľom a osvojencom rovnaký vzťah, aký je medzi rodičmi a deťmi. Medzi osvojencom a príbuznými osvojiteľa vzniká osvojením príbuzenský vzťah. Osvojitelia majú pri výchove detí rovnakú zodpovednosť a rovnaké práva a povinnosti ako rodičia. 21. Podľa § 100 ods. 1 Zákona o rodine, osvojiť maloleté dieťa môžu manželia alebo jeden z manželov, ktorý žije s niektorým z rodičov dieťaťa v manželstve, alebo pozostalý manžel po rodičovi alebo osvojiteľovi maloletého dieťaťa. Maloleté dieťa môže výnimočne osvojiť aj osamelá osoba, ak sú splnené predpoklady, že osvojenie bude v záujme dieťaťa. 22. Podľa § 100 ods. 3 Zákona o rodine, ak je osvojiteľ manželom rodiča maloletého dieťaťa, môže osvojiť maloleté dieťa len so súhlasom druhého manžela; súhlas nie je potrebný, ak druhý manžel stratil spôsobilosť na právne úkony alebo ak je zadováženie súhlasu spojené s ťažko prekonateľnou prekážkou. 23. Podľa § 101 ods. 1 Zákona o rodine, na osvojenie je potrebný súhlas rodičov osvojovaného maloletého dieťaťa, ak tento zákon neustanovuje inak. Rovnako potrebný na osvojenie je súhlas maloletého rodiča maloletého dieťaťa, ak tento zákon neustanovuje inak. Odvolať súhlas možno len do času, kým nie je maloleté dieťa umiestnené na základe rozhodnutia súdu do starostlivosti budúcich osvojiteľov. 24. Podľa § 103 ods. 1, 2, 3, 4, 5 Zákona o rodine, pred rozhodnutím súdu o osvojení musí byť maloleté dieťa najmenej po dobu deviatich mesiacov v starostlivosti budúceho osvojiteľa. Náklady spojené s predosvojiteľskou starostlivosťou uhrádza budúci osvojiteľ. O zverení maloletého dieťaťa do starostlivosti budúcich osvojiteľov podľa odseku 1 rozhodne na návrh budúceho osvojiteľa súd; ustanovenia § 101 a 102 sa použijú primerane. Ak budúci osvojiteľ nepodá návrh na osvojenie maloletého dieťaťa najneskôr v lehote osemnástich mesiacov od zverenia maloletého dieťaťa do starostlivosti budúceho osvojiteľa, súd môže zrušiť predosvojiteľskú starostlivosť. Ak sa pestún rozhodne osvojiť maloleté dieťa, ktoré mu bolo zverené do pestúnskej starostlivosti, nevyžaduje sa, aby pred
rozhodnutím súdu o osvojení bolo maloleté dieťa v starostlivosti pestúna podľa odseku 1, ak pestúnska starostlivosť trvala aspoň po túto dobu. Rovnako sa postupuje aj v prípade, že maloleté dieťa chce osvojiť osoba, ktorej bolo maloleté dieťa zverené do náhradnej osobnej starostlivosti, alebo poručník, ktorý sa o maloleté dieťa osobne stará. V rozhodnutí o zverení maloletého dieťaťa do starostlivosti budúcich osvojiteľov súd vymedzí rozsah ich práv a povinností k maloletému dieťaťu. Budúci osvojiteľ má rovnaké práva a povinnosti ako osoba, ktorej bolo maloleté dieťa zverené do náhradnej osobnej starostlivosti alebo pestúnskej starostlivosti. 25. Citované ustanovenie § 103 ods. 1 zákona o rodine určuje hmotnoprávnu podmienku pre osvojenie dieťaťa, a to zabezpečenie faktickej starostlivosti o osvojenca v rodine záujemcov o osvojenie za presne stanovených podmienok. 26. Súd mal v konaní z vykonaného dokazovania preukázané, že maloletý A. B. je dieťaťom, ktoré sa narodilo z utajeného pôrodu, preto rodičia neboli uvedení v jeho rodnom liste. Rozhodnutiami Mestského súdu Bratislava II bolo maloletému dieťaťu určené meno a priezvisko, súčasne bola vyslovená jeho osvojiteľnosť a maloletý A. B. bol uznesením o neodkladnom opatrení dočasne zverený navrhovateľom do ich osobnej starostlivosti a tiež bol maloletému ustanovený poručník. Na základe týchto skutočností skutočnosti nebol na osvojenie potrebný súhlas rodičov maloletého dieťaťa (rodičia neboli uvedení v rodnom liste). Opatrovník ustanovený maloletému dieťaťu – Úrad práce, sociálnych vecí a rodiny Ružomberok s osvojením maloletého navrhovateľmi súhlasil a dal súhlas na osvojenie namiesto rodičov maloletého dieťaťa. Ďalej mal súd preukázané, že maloletý je v osobnej starostlivosti navrhovateľov od 11. 5. 2025, t. j. takmer od svojho narodenia. Od tohto obdobia navrhovatelia zabezpečujú osobnú starostlivosť o maloletého, uhrádzajú mu náklady súvisiace s jeho výživou. Navrhovatelia zabezpečili maloletému stabilizované rodinné prostredie, v ktorom je šťastný a spokojný. Z lekárskej správy ošetrujúcej lekárky maloletého mal súd preukázané, že maloletý A. je v ich ambulancii evidovaný od 13. 5. 2025, pravidelne navštevuje ambulanciu v doprovode matky a otca. Psychomotorický vývin má v rámci širšej normy, je pravidelne sledovaný v poradniach. Navštevuje tiež z preventívnych dôvodov (rizikovej prenatálnej a perinatálnej anamnézy) ambulanciu rizikového novorodenca. Sledovaný je v neurologickej ambulancii, je rehabilitovaný, ďalej v kardiologickej ambulancii, v pláne je imunologická intervencia pre závažnejší priebeh respiračných infektov. Očkovanie má kompletné podľa očkovacieho kalendára. Taktiež mal súd preukázané, že u navrhovateľov sú splnené zdravotné, osobnostné a morálne predpoklady na to, aby si mohli dieťa osvojiť. Navrhovateľ je zamestnaný a toho času ekonomicky zabezpečuje rodinu, rodina žije v komfortne zariadenom 2 – izbovom byte, ktorý majú v osobnom vlastníctve a ktorý je udržiavaný na vysokej kultúrnej a hygienickej úrovni. Domácnosť pôsobí usporiadane a bezpečne. Maloletý má vytvorený priestor na hranie, domácnosť funguje v pokojnom režime, je prispôsobená potrebám dieťaťa. Dieťaťa sa v tomto prostredí pohybuje s úplnou prirodzenosťou a dôverou, čo svedčí o tom, že sa cíti byť doma. Navrhovatelia mu zabezpečujú nadštandardnú zdravotnú starostlivosť. Navrhovateľka je v súčasnej dobe na materskej dovolenke. Obaja navrhovatelia sú zdravotne spôsobilí na osvojenie maloletého dieťaťa. Medzi navrhovateľmi a maloletým dieťaťom je primeraný vekový rozdiel. Maloletý sa v starostlivosti budúcich osvojiteľov nachádza už viac ako je zákonom určená doba predosvojiteľskej starostlivosti. Na základe týchto skutočností mal súd za to, že osvojenie maloletého A. B. navrhovateľmi je v jeho záujme a sú splnené všetky podmienky na to, aby mohol byť maloletý osvojený. Právoplatnosťou rozsudku o osvojení maloletého zanikajú všetky vzájomné práva a povinnosti medzi maloletým a jeho pôvodnou rodinou a navrhovatelia ako osvojitelia vstupujú do všetkých rodičovských práv a povinností. Súd súčasne rozhodol, že priezvisko maloletého bude B., t. j. zhodné s priezviskom navrhovateľov a po právoplatnosti rozsudku sa osvojitelia zapíšu v matrike ako rodičia maloletého. 27. Podľa § 57 Civilného mimosporového poriadku, o povinnosti nahradiť trovy konania, ak nejde o trovy konania štátu, rozhoduje súd len na návrh. 28. Podľa § 58 Civilného mimosporového poriadku, o nároku na náhradu a o výške trov konania rozhoduje súd v rozhodnutí, ktorým sa konanie končí. 29. Podľa § 52 Civilného mimosporového poriadku, žiaden z účastníkov nemá nárok na náhradu trov konania, ak tento zákon neustanovuje inak. 30. V tomto konaní návrh na náhradu trov konania nebol podaný, z uvedeného dôvodu súd rozhodol tak, žiaden z účastníkov nemá nárok na náhradu trov konania.
Poučenie: Proti tomuto rozsudku možno podať odvolanie v lehote 15 dní od jeho doručenia na Okresnom súde Liptovský Mikuláš v štyroch vyhotoveniach. Odvolanie môže podať účastník, v neprospech ktorého bolo rozhodnutie vydané. O odvolaní rozhodne Krajský súd v Žiline. Navrhovatelia a kolízny opatrovník sa vzdali práva podať odvolanie. Popri všeobecných náležitostiach je potrebné v odvolaní uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť tým, že a) neboli splnené procesné podmienky, b) súd nesprávnym procesným postupom znemožnil účastníkovi, aby uskutočňoval jemu patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

Zdroj: KAUZIS.SK – https://www.kauzis.sk/judikatura/r/ECLI:SK:OSLM:2026:5626201307.2 (dáta aktuálne k 10. 11. 2026). Záväzné je znenie zverejnené súdom.




